Lectio Divina

*fuq il-Vanġelu tal-Ħadd*

Sidna Ġesù Kristu, Sultan tal-Ħolqien Kollu

34 Ħadd ta’ Matul is-Sena

Sena A

Mt 25:31-46

**F’dak iż-żmien, Ġesù qal lid-dixxipli tiegħu:**

Din is-silta hija l-final tad-diskors eskatoloġiku ta’ Ġesù u torbot direttament mar-rakkont tal-passjoni tiegħu tant li dritt wara li jtemm id-diskors tiegħu, Ġesù jgħid: «Tafu li jumejn oħra jkun il-Għid, u Bin il-bniedem se jingħata biex isallbuh.» (26:2). Is-silta għandha xi elementi ta’ parabbola (vv. 32-33) imma hija prinċipalment viżjoni profetika, fejn Kristu huwa ppreżentat bħala r-Ragħaj tal-bnedmin kollha, l-imħallef tal-ħajjin u tal-mejtin, u l-Irxoxt li jiġi jiġbor lill-magħżulin tiegħu fil-Jum tal-Ġudizzju.

**«Meta jiġi Bin il-bniedem fil-glorja tiegħu u bl-anġli kollha miegħu, imbagħad joqgħod fuq it-tron glorjuż tiegħu. U quddiemu jinġabru l-ġnus kollha, u hu jifridhom minn xulxin, bħalma r-ragħaj jifred in-nagħaġ mill-mogħoż: in-nagħaġ iqegħedhom fuq il-lemin tiegħu u l-mogħoż fuq ix-xellug.**

Ġesù juża’ lingwaġġ apokalittiku mimli xbihat, simboloġija u metafori. Dak li ġej biex jiġġudika lill-bnedmin għandu kwalitajiet regali u divini («Bin il-bniedem», cfr *Dan* 7:13-14; *Mt* 24:27; «fil-glorja tiegħu», cfr *Mt* 16:27; 19:28; «bl-anġli kollha miegħu», cfr *Żak* 14:5). Hu jiġi l-ewwelnett biex *jiġbor* flimkien lill-umanità: huwa l-mument fejn il-bnedmin kollha jaraw il-glorja ta’ Alla (cfr *Ġoel* 4:2; *Is* 66:18). It-terminu «ġnus kollha» (gr. «[πάντα](https://www.laparola.net/greco/parola.php?p=%CF%80%E1%BE%B6%CF%82" \o "πᾶς adjective: nominative plural neuter) [τὰ](https://www.laparola.net/greco/parola.php?p=%E1%BD%81" \o "ὁ article: nominative plural neuter) [ἔθνη](https://www.laparola.net/greco/parola.php?p=%E1%BC%94%CE%B8%CE%BD%CE%BF%CF%82" \o "ἔθνος noun: nominative plural neuter)») jista’ jkollu żewġ interpretazzjonijiet: jista’ jirreferi għall-pagani, għal dawk li għandhom huma mibgħuta d-dixxipli biex ixandru l-Evanġelju (cfr *Mt* 28:19). Filwaqt li l-ġudizzju fuq il-Poplu l-Magħżul diġà sar (itteħditilhom is-Saltna; cfr *Mt* 21:43), u dak tad-dixxipli jsir fuq kemm jibqgħu jishru, ifittxu li jwettqu r-rieda tal-Missier u jħaddmu d-doni ta’ Alla biex jagħmlu l-frott (cfr *Mt* 24:36-25:31), dawk li ma jkunux jafu bi Kristu ser jiġu ġġudikati fuq l-attenzjoni li jagħtu lil dawk li huma «l-iżgħar». Interpretazzjoni oħra aktar wiesgħa hija li fil-«ġnus kollha» hemm il-bnedmin kollha bla ebda distinzjoni. Anke għad-dixxiplu jgħodd li l-qima tiegħu lejn Alla tiġi vverifikata mill-imħabba tiegħu lejn il-proxxmu, hu min hu (cfr *Mt* 7:12; 22:39; *1Ġw* 5:2). Il-miġja tal-Mulej twassal ukoll għall-mument tas-*separazzjoni*, tal-*għażla* (cfr *Mt* 13:47-49; 22:10-13). Ġesù juża’ t-tixbiha tar-ragħaj li filgħaxija kien jagħżel «in-nagħaġ mill-mogħoż», għax dawn tal-ewwel jippreferu joqogħdu fil-beraħ filwaqt li tat-tieni jeħtieġu l-kenn għal-lejl. Hu juri t-twettiq tal-profezija, il-wasla tar-Ragħaj li jagħmel ħaqq min-nagħaġ tiegħu (cfr *Eżek* 34:17). Huwa biss «ir-ragħaj» li jista’ jagħmel din is-separazzjoni, għax Alla biss jara fil-fond tal-qalb tal-bniedem u l-verità tal-għemil u tal-istorja tiegħu (cfr *S* 82:8; *1Kor* 4:5).

**Imbagħad is-Sultan jgħid lil dawk ta’ fuq il-lemin tiegħu, “Ejjew, imberkin minn Missieri, ħudu b’wirt tagħkom is-Saltna li tħejjiet għalikom sa mill-ħolqien tad-dinja.**

Il-«lemin» huwa l-post tal-ġieħ u tal-barka (cfr *Ġen* 48:13-17), il-post li jagħżlu dawk li qalbhom għaqlija (cfr *Koħ* 10:2). Huwa l-post ta’ Bin il-bniedem li qiegħed fil-leminija tal-Missier (cfr *S* 110:1; *Mt* 26:63-64; *Mk* 16:19; *Efes* 1:20). Wara l-introduzzjoni parabbolika-pastorali, is-silta tiżviluppa fi djalogu tas-«Sultan» ma’ dawk tal-lemin, u b’mod antitetiku, ma’ dawk tax-xellug, ikkaratterizzat minn kmand – spjegazzjoni – mistoqsija – tweġiba. Ir-«ragħaj» huwa s-«Sultan», huwa l-«Mulej» (vv. 37.44), l-imħallef eskatoloġiku, is-Sid tal-istorja (cfr *Apk* 22:13). Identifikat mill-bidu ta’ *Mt* b’termini regali (cfr *Mt* 1:1.20; 2:2.13-14), Ġesù juri ir-regalità tiegħu b’mod paradossali fil-passjoni (cfr *Mt* 27:11.29.42) u jħabbar li huwa s-Sultan li quddiemu kull bniedem irid jagħti kont. Huwa s-Sultan-Iben, li permezz tiegħu l-bniedem jidħol fl-istess relazzjoni ta’ bejn l-Iben u l-Missier li hija l-għajn ta’ kull barka (cfr *Gal* 4:7). Il-«wirt» mhuwiex mogħti minħabba xi dritt jew xi mertu, imma huwa frott l-imħabba ħielsa ta’ Alla li tiġi milqugħa minn dawk li jagħrfu lil Kristu bħala l-Mibgħut tal-Missier (cfr *Gal* 2:14-18; *Kol* 1:13-15). Is-Saltna li hija mħejjija għall-bnedmin kollha (cfr *1Tim* 2:4; *Efes* 1:3-4) tingħata lil dawk li jkunu għexu fit-triq tal-imħabba. Ma tingħatax frott xi predestinazzjoni għamja, imma lil dawk li jiftħu qalbhom għall-barka tal-Missier.

**Għax jien kont bil-ġuħ u tmajtuni, kont bil-għatx u sqejtuni, kont barrani u lqajtuni, kont għeri u libbistuni, kont marid u ġejtu tarawni, kont fil-ħabs u ġejtu żżuruni.”**

Jissemmew *sitt* opri tal-ħniena. Fl-Iskrittura n-numru *sitta* huwa simbolu tal-ħajja u tal-opri t-tajba: f’sitt ijiem Alla ħalaq id-dinja b’kulma fiha bi tħejjija għat-twettiq fis-seba’ jum (cfr *Ġen* 1; *Apk* 8:6-9). L-opri msemmija minn Ġesù diġà jissemmew f’diversi elenki tat-TQ (*Is* 58:7; *Tob* 4:16; *Ġob* 22:6-7; 31:17.19.21; *Prov* 19:17). It-twettiq tal-preċett tal-imħabba bħala t-triq għas-Sema kien kunċett preżenti fil-letteratura Ġudajka: “Fid-dinja li ġejja se jkun mistoqsi lil min hu ġġudikat: ‘Liema huma l-opri tiegħek? Jekk iwieġeb: ‘Tmajt lil min hu bil-ġuħ’, jingħadlu: ‘Dan hu l-bieb tal-Mulej, idħol minnu’. [...] L-istess jiġri lil min ikun ħa ħsieb it-trobbija tal-orfni, min għamel karità (elemożina) u ma’ kulmin ikun wettaq opri ta’ mħabba.” (*Midrash* tas-Salm 118:17). Ir-riskju li hemm marbut mat-twettiq ta’ dawn l-opri huwa li minflok ikunu espressjoni ta’ mħabba jkunu fil-fatt strumentalizzazzjoni tal-“fqir” għal gwadann egoistiku bħalma setgħet tkun ir-riduzzjoni tal-opri tal-karità bħala mod kif il-Lhudi osservanti “jorbot” l-idejn ta’ Alla u jimmerita l-premju (cfr *Lq* 18:11-12; *Gal* 5:6; *Ġak* 2:17). L-ebda bniedem, lanqas id-dixxiplu, mhu meħlus minn dan il-periklu.

**Imbagħad iweġbuh il-ġusti, “Mulej”, jgħidulu, “meta rajniek bil-ġuħ u tmajniek, jew bil-għatx u sqejniek? Meta rajniek barrani u lqajniek, jew għeri u libbisniek? Meta rajniek marid jew fil-ħabs u ġejna nżuruk?”**

Ir-reazzjoni tal-«ġusti» turi li l-imħabba tagħhom lejn il-bniedem fil-bżonn kienet ħielsa minn kull loġika riduttiva ta’ interess (*do ut des*) jew minn mentalità ta’ gwadann personali. Huma ħabbew u daqshekk. Dak li jiswa fil-ġudizzju huwa kemm il-bniedem ikun ħabb jew le lill-bniedem l-ieħor li huwa ħuh. “*Those who do not live to serve, serve for little in this life. We must repeat this, and repeat it often: those who do not live to serve, serve for little in this life. We should reflect on this: those who do not live to serve, serve for little in this life. But what kind of service are we speaking of? In the Gospel, good servants are those who take risks. They are not fearful and overcautious, they do not cling to what they possess, but put it to good use. For if goodness is not invested, it is lost, and the grandeur of our lives is not measured by how much we save but by the fruit we bear. How many people spend their lives simply accumulating possessions, concerned only about the good life and not the good they can do. Yet how empty is a life centred on our needs and blind to the needs of others! The reason we have gifts is so that we can be gifts for others. And here, brothers and sisters, we should ask ourselves the question: do I only follow my own needs, or am I able to look to the needs of others, to whoever is in need? Are my hands open, or are they closed?”* (Papa Franġisku, Omelija, 15 Nov 2020).

**U s-Sultan iweġibhom u jgħid: “Tassew, ngħidilkom, kulma għamiltu ma’ wieħed mill-iżgħar fost dawn ħuti, għamiltuh miegħi.”**

Dak li hu radikali u rivoluzzjonarju fil-messaġġ tal-Vanġelu hu l-identifikazzjoni tas-Sultan innifsu mal-«iżgħar». Fl-Iskrittura nsibu li l-Mulej huwa solidali mal-foqra u jagħmel ħaqq skont kif wieħed ikun ġab ruħu mal-imsejken (cfr *S* 41:2; 72:12; *Prov* 17:5). Iżda hawn hu l-Mulej innifsu li jinsab preżenti fl-«iżgħar», għax hu nnifsu sar l-«iżgħar» biex jifdi lill-bnedmin (cfr *Efes* 2:5-11): “Il-Kelma ta’ Alla tgħallimna li f’ħuna hemm għal kull wieħed u waħda minna l-prolungament permanenti tal-Inkarnazzjoni” (*Evangelii gaudium* 179). It-terminu «l-iżgħar» għandu żewġ tifsiriet: fil-kuntest tal-istil ta’ *Mt*, jirreferi għad-dixxipli, dawk li jiċċaħdu minn kollox biex jidħlu fis-Saltna u li jwettqu r-rieda tal-Missier (cfr *Mt* 10:40-42; 18:1-5; 12:50) – il-bnedmin se jkunu ġġudikati fuq kemm għarfu juru mħabba lejn «l-iżgħar» fost id-dixxipli; fil-kuntest ta’ viżjoni teoloġika ġenerali, jirreferi għall-bnedmin kollha li jinsabu f’sitwazzjoni ta’ bżonn u li magħhom kull bniedem hu msejjaħ biex juri ħniena. F’dan il-każ, għad-dixxiplu l-ġudizzju jinbena fuq kemm għaraf jgħix jew le l-ispirtu tal-beatitudnijiet (cfr *Mt* 5:7), u kemm għaraf iqim lil Kristu fqir u għeri preżenti f’ħuh billi hu nnifsu jgħix il-faqar evanġeliku li jgħinu jinfatam minnu nnifsu biex ifittex il-ġid tal-ieħor (*nudus nudum Christum sequi*; cfr *Lq* 10:30-37; *Mt* 7:12; 22:39): “Fil-faqar, il-Knisja tal-bidu kienet tiċċelebra fil-kalċijiet tal-injam u l-qlub tas-saċerdoti kienu tad-deheb għax imkebbsa bl-imħabba divina; issa niċċelebraw fil-kalċijiet tad-deheb, u qlubna huma tal-ħadid” (M. Maresca, *Manuale sacerdotale*, 1755). “Il-komunità Nisranija hi msejħa tidħol f’din l-esperjenza ta’ qsim, fl-għarfien li ma tistax tiddelegaha lil oħrajn. U biex inkunu ta’ għajnuna għall-foqra hu fundamentali ngħixu aħna l-ewwel il-faqar evanġeliku. Ma nistgħux inħossuna “sew” meta hemm membru tal-familja umana mixħut għall-ġenb jew li sar biss dell. Il-karba siekta ta’ tant foqra għandha ssib il-poplu ta’ Alla fuq quddiem, dejjem u kullimkien, biex jagħtihom leħen, biex jiddefendihom u juri solidarjetà magħhom quddiem tant ipokrezija u tant wegħdiet injorati, u biex jistedinhom jieħdu sehem fil-ħajja tal-komunità.” (*Messaġġ Jum Dinji tal-Foqra 2020*, 4).

**Imbagħad jgħid ukoll lil dawk ta’ fuq ix-xellug, “Morru minn quddiemi, misħutin, fin-nar ta’ dejjem li tħejja għax-xitan u għall-anġli tiegħu. Għax jien kont bil-ġuħ u ma tmajtunix, kont bil-għatx u ma sqejtunix, kont barrani u ma lqajtunix, kont għeri u ma libbistunix, kont marid u fil-ħabs u ma ġejtux iżżuruni!”**

Filwaqt li l-Iben qiegħed lil kulħadd fil-barka tal-Missier, il-bniedem jista’ jagħżel li joħroġ u jingħadd mal-«misħutin». Dawk li jitbiegħdu minn ħuthom fil-bżonn, jitbiegħdu wkoll mill-Mulej (cfr *1Ġw* 4:20). Min ma jitkebbisx bin-nar tal-imħabba jispiċċa jinqered min-«nar ta’ dejjem li tħejja għax-xitan u għall-anġli tiegħu» (cfr *2Tess* 1:6-10).

**Imbagħad huma wkoll iweġbuh, “Mulej,” jgħidulu, “meta rajniek bil-ġuħ, jew bil-għatx, jew barrani, jew għeri, jew marid, jew fil-ħabs, u aħna ma waqafniex miegħek?” Iweġibhom imbagħad u jgħidilhom, “Tassew, ngħidilkom, dak li ma għamiltux ma’ wieħed minn dawk iż-żgħar, anqas miegħi ma għamiltuh.”**

L-ebda bniedem m’għandu skuża quddiem ir-rifjut li jgħix l-imħabba lejn ħuh fil-bżonn. Għad-dixxiplu li jaf b’dan, ir-responsabilità hija ħafna akbar: «U dak il-qaddej li jkun jaf xi jrid sidu, u mandankollu ma jħejjix jew ma jagħmilx li jrid sidu, swat kbir jaqla’» (*Lq* 12:47; cfr *Rum* 2:1; *Ġak* 2:15-24).

**U dawn imorru fit-tbatija ta’ dejjem u l-ġusti fil-ħajja ta’ dejjem.**

Ġesù jagħlaq id-diskors tiegħu b’din is-sentenza li tgħid x’se tkun ix-xorti tat-tajbin u tal-ħżiena. L-Imgħallem b’hekk iwieġeb għall-mistoqsija li jagħmlulu d-dixxipli: «Għidilna, dan meta għad jiġri? U x’se jkun is-sinjal tal-miġja tiegħek u ta’ tmiem id-dinja?» (*Mt* 24:3) Il-«meta», għalkemm jibqa’ mhux magħruf, huwa l-*issa* tal-istennija attiva u kreattiva tax-xiri taż-żejt għall-kus (cfr 25:1-13), tat-tħaddim tat-talenti (cfr 25:14-30) u tal-imħabba lejn l-iżgħar fost l-aħwa, li fil-kundizzjoni tagħhom – kemm jekk dixxipli kif ukoll jekk mhumiex – huma dejjem evanġelizzaturi li jwasslulna lil Kristu. Għalhekk għandna “nħallu lilhom jevanġelizzawna.  L-evanġelizzazzjoni ġdida hi stedina biex nagħrfu l-qawwa feddejja tal-ħajjiet tagħhom u nqiegħduhom fil-qalba tal-mixja tal-Knisja.  Aħna fihom imsejħin niskopru lil Kristu, noffrulhom il-vuċi tagħna favur il-kawżi tagħhom, imma anki li nkunu ħbieb tagħhom, nisimgħuhom, nifhmuhom u nilqgħu l-għerf misterjuż li Alla jrid iwasslilna permezz tagħhom.” (*Evangelii gaudium* 198).

**Għar-riflessjoni**

*Who are the “bankers” who can provide us with long-term interest? They are the poor. Do not forget: the poor are at the heart of the Gospel; we cannot understand the Gospel without the poor. The poor are like Jesus himself, who, though rich, emptied himself, made himself poor, even taking sin upon himself: the worst kind of poverty. The poor guarantee us an eternal income. Even now they help us become rich in love. For the worst kind of poverty needing to be combatted is our poverty of love. The worst kind of poverty needing to be combatted is our poverty of love.  [...] The season of Christmas is approaching, the holiday season. How often do we hear people ask: “What can I buy? What more can I have? I must go shopping”. Let us use different words: “What can I give to others?”, in order to be like Jesus, who gave of himself and was born in the manger”. [...] A great Father of the Church wrote: “As for this life, when death comes and the theatre is deserted, when all remove their masks of wealth or of poverty and depart hence, judged only by their works, they will be seen for what they are: some truly rich, others poor” (St John Chrysostom, Homilies on the Poor Man Lazarus, II, 3). If we do not want to live life poorly, let us ask for the grace to see Jesus in the poor, to serve Jesus in the poor.*

Papa Franġisku, *Omelija*, 15 Nov 2020.